Dúrótól a parlamenti mandátumát is elvehetik. Toroczkai június 23-án zászlót bont, ami nehezen értelmezhető másképp, mint hogy szakad a Jobbik.

Rendkívüli frakcióülést tartott a Jobbik, ott döntöttek Dúró Dóra kizárásáról – értesült az Alfahír. Dúró Dóra a Toroczkai László vezette Jobbikban lett volna elnökhelyettes. A tisztújító kongresszuson elszenvedett vereség után Toroczkai László létrehozott egy platformot a párton belül, "Mi magunk" elnevezéssel, ehhez a frakcióból egyedüliként Dúró Dóra csatlakozott. A párt elnöksége nekiment Toroczkainak, kimondták, ennek a Jobbikban nincs létjogosultsága, a pártban nincsenek platformok.

A frakció a döntést hamarosan hivatalosan is bejelenti, előzetesen Mirkóczki Ádám szóvivő annyit mondott, Dúróval szemben bizalmi válság alakult ki. A képviselő mandátumának sorsáról a párt elnöksége dönthet. A párt alapszabálya szerint a képviselő köteles visszaadni mandátumát, ha erre az elnökség – legalább kétharmados döntéssel - felszólítja.

Toroczkai: Dúró ne adja vissza a mandátumát!

Toroczkai László felháborítónak tartja Dúró Dóra kizárását, szerinte erre a frakciónak nem volt morális alapja, ahogy az elnökségnek sem lesz erkölcsi alapja elvenni Dúró mandátumát. Azt nem tudja, Dúró hogy dönt majd a mandátumáról, ő mindenesetre nem fogja erre buzdítani.

Toroczkai azt mondta, nem lép ki a Jobbikból, megvárja, hogy kizárják. Azt mondja, vannak erre utaló jelek és szóbeszédek.

"Június 23-án zászlót bontunk, egyre inkább úgy látom, hogy nem a Jobbikon belül"

– fogalmazott Ásotthalom polgármestere.